钦定古今图书集成/明伦汇编/官常典/第211卷 > 李回
## 钦定古今图书集成/明伦汇编/官常典/第211卷 > 李回

按《唐书》本传，“回字昭度，新兴王德良六世孙。本名躔，
字昭回，避武宗讳改焉。长庆中，擢进士第，又策贤良
方正异等，辟义成、淮南幕府，稍迁监察御史，累进起
居郎。李德裕雅知之。为人彊干，所莅无不办。由职方
员外郎判户部案，四迁中书舍人。会昌中，以刑部侍
郎兼御史中丞。时方伐刘稹，武宗虑河朔列镇阴相”
缔以挠兵事。德裕荐回持节往谕何弘敬、王元逵，“以
泽潞迩京、洛，非若河北三镇，国家许世以壤地传子
孙者。且稹父子无功，悖谊理。上以邢、洺、磁三州与河
北比境，用军莫便魏、镇，且王师不欲轻出山东，请公
等取三州报天子。”二将听命。又张仲武以幽州兵攻
回鹘，而与刘沔不协。回至，谕以大义，仲武释然，即合
太原军攻潞。复以回为使，督战至蒲东，王宰、石雄《櫜
鞬》谒道左，回不㢮行，顾左右呼直史责破贼限牒。宰
等震恐，期六旬取潞，否则死之。未及期二日，贼平。以
户部侍郎判户部事，俄进中书侍郎、同中书门下平
章事。武宗崩，为山陵使，迁门下侍郎，兼户部尚书。出
为剑南西川节度使。以与德裕善，决吴湘狱，时回为
中丞，坐不纠，谪贬湖南观察使。俄以太子宾客分司
东都，给事中还制，谓责回薄，遂贬贺州刺史，徙抚州
长史，卒。大中九年，诏复湖南观察使，赠刑部尚书